A hae min’ o’ yin evenin’ A wus gaun tae see the oul’ woman. Av coorse, hir an’ me wur baith smerter nor what we ir the day, an’ so a tuk up on an’ oul damsel on the road. She had a lassie or twa o’ hir ain, an’, min’ ye, a woman o’ that sort’s no very lang o’ takin’ the mizure o’ a young chap. We got intae conversashun bae hir askin’ me whaur A wuz gaun an’ what A wuz gaun tae dae. Noo, that wuz a very foolish thing in hir, for A didna know maesel what a wuz for daein’. A jest knowed A wuz gaun tae see mae lass. Bit, onyway, she had the bare feet, only a pair o’ stockins wae nae feet in them, an’ ivery noo an’ again ye wid hae hard the rattle lake as if ye had a loose shod on yer boot. At last she noticed me luckin’ at hir feet, an’, sez she

A wuz aye a wee bit thochtfu’, so A proposed tae pick them oot wae mae knife, an’ A noticed she gaed licht wae the aff hin’ fit efter that. She said if A wud go up tae the hoose she wid boil me an egg, bit A thocht she wuz o’ rether hardy disposition for me tae tackle, so A gaed on mae wye.

Bit speakin’ o’ eggs pits me in min’ o’ last Sunday. Man, that wuz a terrible day on eggs an’ chickens ! Iverybody ye sa’ had a weeks o’ their mooth painted a yellow colour, an’ if they had ony hair on their faces ye wid hae seen the remains o’ a chicken sticken’ here an’ there amang the birses.’